Sauli Niinistön vaalirahailmoitus paljastaa, millainen pienen piirin talouseliitti tukee Niinistöä ”koko kansan presidentiksi”, kirjoittaa politiikan toimittaja Tommi Parkkonen.

Tasavallan presidentti Sauli Niinistö sai suorastaan hurmioituneen vastaanoton junakiertueensa välietapilla Ylivieskassa joulukuun alussa. TOMMI PARKKONEN

Aamulehti uutisoi keskiviikkona tasavallan presidentin Sauli Niinistön käyneen joulunpyhinä pelaamassa rennosti lätkää helsinkiläislasten kanssa. Vaikka kyseessä on Niinistölle varsin normaali toiminta, sellainen ei lainkaan vähennä hänen huikeita kannatusprosenttejaan, päinvastoin.

Niinistön suosio onkin tällä hetkellä täysin omaa luokkaansa, ja hänestä voi hyvällä syyllä puhua koko kansan presidenttinä - ja presidenttiehdokkaana. Esimerkiksi Iltalehden tuoreimmassa kyselyssä Niinistöä kannatti seuraavaksi presidentiksi 60 prosenttia suomalaisista.

Niinistö ei ole enää vuosikausiin käyttänyt kampanjoinnissaan teemaa " työväen presidentti " , mutta sellaisen kuvan hän haluaa yhä itsestään antaa. Niinistö on peräänkuuluttanut tolkkua monissa asioissa - muun muassa yritysjohdon korkeissa ansiotuloissa.

Pitkän linjan kokoomuspoliitikko - puheenjohtaja, kansanedustaja ja ministeri - Niinistö ei myöskään halunnut lähteä vaaleihin oikeistolaisen kokoomuksen ehdokkaana, vaan " koko kansan valitsijayhdistyksen " kautta.

Samaan aikaan kun Niinistö keräsi lisää kansansuosiota käpyläläisellä kiekkokentällä, hänen kampanjatiiminsä jätti vaalirahoituksen ennakkoilmoituksen valtiontalouden tarkastusvirastolle VTV:lle. Kampanjan budjetti on noin puolitoista miljoonaa, ja summa koostuu lukuisista yksittäisistä lahjoituksista.

***

Jos unohdetaan tukijalistauksesta omaa julkisuusnarsismikampanjaansa käyvä, televisiostakin jostain syystä tunnettu turkulainen kiinteistönvälittäjä Jethro Rostedt, niin Niinistön vaalirahailmoituksen suurimmat lahjoitukset paljastavat hyvin, millaiset henkilöt ja millaiset maailmankuvat tukevat hänen uudelleenvalintaansa.

Esimerkiksi 15 000 euroa on antanut Elinkeinoelämän keskusliiton EK:n ex-pomo, rakennusliike SRV:n suuromistaja ja monimiljonääri Ilpo Kokkila, joka on puolustanut suomalaisjohtajien korkeita ansiota ja halunnut päinvastoin alentaa työntekijöiden palkkoja.

Samat 15 000 euroa on lahjoittanut myös TS-Yhtymän omistajiin kuuluva Mikko Ketonen. Hänen sanomalehtensä Turun Sanomat on puolestaan tullut tunnetuksi lukuisista yt-neuvotteluista ja irtisanomisista samaan aikaan kun itse lehti on ollut huippukannattava.

10 000 euron tukipottiin on tyytynyt EK:n nykyinen puheenjohtaja Veli-Matti Mattila, joka taannoin valitteli, että suomalaisten palkat ovat 10-15 prosenttia liian korkeat. Mattilan omat vuosiansiot teleoperaattori Elisan toimitusjohtajana olivat tuolloin 1,5 miljoonaa euroa.

10 000 euroa henkilökohtaista rahaa ja toiset 10 000 euroa sijoitusyhtiönsä kautta lahjoittanut Hesburger-yrittäjä Heikki Salmela on moittinut suomalaisen sosiaaliturvan heikentävän työmotivaatiota ja pitemmän opiskeluajan olevan hukkaan heitettyä aikaa.

Vain 2 000 euroa kassaan antaneen vuorineuvos Juha Rantasen kokonaisansiot Outokummun toimitusjohtajana olivat esimerkiksi vuonna 2011 - jolloin yhtiö irtisanoi 200 työntekijää - yli 2,5 miljoonaa euroa, eli 115 kertaa enemmän kuin suomalaisten tuolloinen keskipalkka.

Lahjoittajien joukossa on myös monia entisiä ja nykyisiä Nokia-monimiljonäärejä.

***

Vaikka kaikkiaan noin 400 lahjoittajan joukossa on ns. tavallisiakin kansalaisia - sitä koko kansaa - merkittävää vaalirahoitusta Niinistölle antaneiden lista näyttää edustavalta kokoelmalta vuorineuvoksia, lehtien jokasyksyisiltä verojuorupalstoilta tuttuja monimiljonäärejä, hyvin tienaavia yritysjohtajia ja varakkaita pankkiireja.

Myös sote-uudistuksen kokoomuslaisesta valinnanvapaudesta lisäeuroja kärkkyvät yksityiset sosiaali- ja terveysalan yritykset ovat edustettuina rahoituslistalla niin yksityisiltä kuin yhtiöiltä tulleina suurina rahasummina.

Yrityspuolen lahjoituksissa on silmiinpistävää, miten moni sijoitusalan yhtiö - joiden perustehtävä on tehdä rikkaista vielä rikkaampia - on päättänyt lähteä tukemaan Niinistöä.

Ja sitten listalta löytyy sellaisiakin, jotka saattavat varmasti tuntua Niinistön kampanjatiimistäkin hieman kiusallisilta. Esimerkiksi 10 000 euroa antanut puutarvikeyhtiö Versowoodin teollisuusneuvos Keijo Kopra, joka on parhaillaan syytettynä törkeästä veropetoksesta. Saman summan on lahjoittanut kiinteistösijoitusyhtiö Auratum, jonka turkulainen pääomistaja Rauno Puolimatka jäi suuressa tietovuodossa kiinni veronkiertokeidas Panamaan perustetusta yhtiöstä.

MTV:n joulukuisessa vaalitentissä Niinistö oli muiden ehdokkaiden kanssa samaa mieltä, että Suomen tulisi suhtautua kriittisemmin asevientiin esimerkiksi sotaa käyvään Saudi-Arabiaan. Niinistön kampanjaan on 10 000 euron lahjoituksen antanut sotatoimissa käytettävää sääteknologiaa Saudi-Arabialle myyneen Vaisalan hallituksen puheenjohtaja Raimo Voipio.

***

Tietystikään kukaan presidenttiehdokas ei itse voi ennalta päättää ja valikoida, ketkä saavat antaa taloudellista tukea hänen kampanjaansa, mutta kovin kokoomuslaiselta ja oikeistolaiselta tuo koko kansan valitsijayhdistyksen ehdokkaan Sauli Niinistön tärkein rahoittajajoukko vaikuttaa.

Sitä kannattaa oikeistolaisen hallituksen päätöksellä lomarahansa menettäneen köyhän yksinhuoltajan miettiä astuessaan 28. tammikuuta äänestyskoppiin suomussalmelaisen peruskoulun liikuntasalissa.